Minnet Lisa (17) ved «Livets brønn»
Mer enn 50 ungdommer og voksne deltok på det som fremsto som en spontan minnestund for Lisa. De sto alle i stillhet rundt fontenen «Livets brønn» i småbyen Skövde, som ligger midt mellom Sveriges to største innsjøer; Vänern og Vättern. Mens offiserer fra Frelsesarmeen spilte rolig musikk og delte ut levende lys, klemte de hverandre, gråt og så inn i fontenen. Til VG, som var på stedet, ble det formidlet et ønske om at ingen skulle avbildes, noe som ble respektert.17 år gamle Lisa Holm skulle bare hjem fra kafeen i Kinnekulle i bygda Blomberg – fire-fem mil unna Skövde, hvor hun bodde – rundt klokken 18.00 på søndag. Foreldrene skal ha fått en sms fra henne der hun fortalte at hun var på vei hjem. Det var trolig det siste livstegnet foreldrene fikk fra den unge jenta. Utenfor kafeen ble mopeden hennes funnet parkert med nøkkelen i tenningen. Politiet ble tilkalt kort tid etter, og det første funnet var en veske med flere av 17-åringens eiendeler. Saken fremsto raskt svært alvorlig og svensk politi innledet etterforskning ut ifra en teori om at Lisa hadde forsvunnet mot sin egen vilje. I løpet av fem dager skal politiet ha gjennomført rundt 200 avhør og vitneforklaringer, samt fått rundt 800 tips i saken. To dager etter forsvinningen, på tirsdag, dukket et nytt spor opp i en åker rundt en kilometer sør for kafeen Lisa jobbet på: et iPhone-deksel som stammet fra telefonen hennes.Etter totalt fem dagers omfattende leteaksjoner med store mengder frivillige, helikoptre og søkshunder, fikk saken en dramatisk utvikling i fredag kveld like før klokken 20.00. Tre personer i 30-årene – to menn og en kvinne – ble hentet ut av et hus som ligger kun drøye 1000 meter fra Lisas arbeidsplass. VG ble vitne til at de to mennene ble ført bort i håndjern, mens kvinnen frivillig ble med inn i politiets ventende biler. Litauisk politi har overfor Aftonbladet bekreftet at de to mennene er litauiske statsborgere, men de skal ikke være kjent av politiet fra tidligere. Ifølge Expressen er de tre sesongarbeidere. – De er hyggelige og veldig sosiale. Selv om vi ikke forstår hverandre på grunn av språket, sier en nabo til avisen.Få timer senere, natt til lørdag, ble det klart at politiets krimteknikere jobbet på en gård nye 1000 meter unna kafeen Lisa jobbet på. På en pressekonferanse etter midnatt fortalte politiet at de hadde funnet en død person i området hvor hjelpemannskaper hadde lett etter Lisa. Og lørdag morgen bekreftet politiet at det var 17-åringen de hadde funnet død, mens de to mennene er mistenkt for drap – og kvinnen for å ha medvirket til å skjule en forbrytelse. – Jeg kan ikke kommentere saken. Jeg er ilagt taushetsplikt, sier Peter Falck, forsvarer for kvinnen, til Expressen. Han sier han heller ikke kan kommentere hvordan kvinnen forholder seg til spørsmålet om straffskyld – også det med henvisning til taushetsplikten. – Hun har det ikke bra, sier han til avisen. Heller ikke de to andre forsvarerne, Helena Svärd og Thomas Ört, ville kommentere saken.
Med gråt, tente lys og varme klemmer samlet Lisa Holms (17) venner seg i går kveld for å minnes den drepte jenta.